CELEX: 52014PC0193
Language: mt
Date: 2014-03-27
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat Konġunt imwaqqaf permezz tal-Konvenzjoni Reġjonali dwar ir-regoli preferenzjali ta’ oriġini pan-Ewro-Mediterranji fir-rigward tal-adozzjoni tar-Regoli ta’ Proċedura tiegħu

|
			
		
		
		52014PC0193
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat Konġunt imwaqqaf permezz tal-Konvenzjoni Reġjonali dwar ir-regoli preferenzjali ta’ oriġini pan-Ewro-Mediterranji fir-rigward tal-adozzjoni tar-Regoli ta’ Proċedura tiegħu /* COM/2014/0193 final - 2014/0105 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Konvenzjoni Reġjonali dwar ir-regoli
preferenzjali ta’ oriġini pan-Ewro-Mediterranji[1] (minn hawn’ il quddiem
“il-Konvenzjoni”) tippreskrivi dispożizzjonijiet dwar l-oriġini ta’
prodotti kkummerċjati skont il-Ftehimiet rilevanti konklużi bejn
il-Partijiet Kontraenti.
L-Artikolu 3 tal-Konvenzjoni stabbilixxa
Kumitat Konġunt li fih kull Parti Kontraenti għandha tkun
rappreżentata u li għandu jadotta r-regoli tiegħu ta’
proċedura. L-Artikolu 3 tad-Deċiżjoni tal-Kunsill
2013/94/UE[2]
jipprovdi li l-Kummissjoni għandha tirrappreżenta lill-UE fi
ħdan il-Kumitat Konġunt.
Il-pożizzjoni li għandha
tittieħed mill-UE fi ħdan il-Kumitat Konġunt waqt l-adozzjoni
tar-Regoli ta’ Proċedura tiegħu għandha tiġi stabbilita
mill-Kunsill.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
L-Istati Membri ġew infurmati dwar
l-abbozz tar-regoli ta’ proċedura fil-laqgħa tal-Kumitat
tal-Kodiċi Doganali – Taqsima tal-Oriġini tal-15 u s-16 ta’ Lulju
2013. Il-Partijiet Kontraenti għall-Konvenzjoni ġew ikkonsultati waqt
il-laqgħat tal-Grupp ta’ Ħidma Pan-Ewro-Mediterranju tat-30 u 31 ta’
Ottubru 2012 u l-14 u 15 ta’ Mejju 2013 u ffinalizzaw diskussjoni informali dwar
l-abbozz tar-regoli ta’ proċedura fl-ewwel laqgħa tal-Kumitat
Konġunt tal-Konvenzjoni tad-29 ta’ Ottubru 2013.
3.           L-ELEMENTI LEGALI
TAL-PROPOSTA
Il-bażi ġuridika
għad-Deċiżjoni tal-Kunsill hija l-ewwel subparagrafu
tal-Artikolu 207(4), flimkien mal-Artikolu 218(9) tat-Trattat dwar
il-Funzjonament tal-Unjoni Ewropea.
Il-proposta taqa’ fil-kompetenza esklussiva
tal-Unjoni. Għalhekk il-prinċipju tas-sussidjarjetà ma japplikax.
L-istrument li qed jiġi propost:
Deċiżjoni tal-Kunsill.
2014/0105 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata, f’isem l-Unjoni Ewropea, fi ħdan il-Kumitat
Konġunt imwaqqaf permezz tal-Konvenzjoni Reġjonali dwar ir-regoli
preferenzjali ta’ oriġini pan-Ewro-Mediterranji fir-rigward tal-adozzjoni
tar-Regoli ta’ Proċedura tiegħu
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-ewwel subparagrafu
tal-Artikolu 207(4) flimkien mal-Artikolu 218(9) tiegħu,
Wara li kkunsidra l-Konvenzjoni Reġjonali
dwar ir-regoli preferenzjali tal-oriġini Pan-Ewro-Mediterranji[3], 
Wara li kkunsidra l-proposta mill-Kummissjoni
Ewropea,
Billi:
(1)       Il-Konvenzjoni reġjonali
dwar ir-regoli preferenzjali ta’ oriġini pan-Ewro-Mediterranji
(il-“Konvenzjoni”) daħlet fis-seħħ fl-1 ta’ Diċembru 2012.
(2)       L-Artikolu 3(1)
tal-Konvenzjoni stabbilixxa Kumitat Konġunt li fih kull Parti Kontraenti
għandha tiġi rrappreżentata.
(3)       L-Artikolu 3
tad-Deċiżjoni tal-Kunsill 2013/94/UE[4]
jipprovdi li l-Kummissjoni għandha tirrappreżenta lill-Unjoni fi
ħdan il-Kumitat Konġunt.
(4)       Skont l-Artikolu 3(4)
tal-Konvenzjoni il-Kumitat Konġunt għandu jadotta r-regoli ta'
proċedura tiegħu stess. 
(5)       Il-pożizzjoni tal-Unjoni
fi ħdan il-Kumitat Konġunt għandha tkun li tivvota favur
ir-regoli ta’ proċedura, 
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi
adottata mill-Unjoni Ewropea fi ħdan il-Kumitat Konġunt
tal-Konvenzjoni Reġjonali dwar ir-regoli tal-oriġini preferenzjali
Pan-Ewro-Mediterranji, fir-rigward tal-adozzjoni tar-Regoli ta’ Proċedura
tiegħu, għandha tkun ibbażata fuq abbozz ta’ regoli ta’
proċedura mehmuża ma’ din id-Deċiżjoni. 
Tibdiliet minuri fl-abbozz
tad-Deċiżjoni jistgħu jiġu miftiehma
mir-rappreżentanti tal-Unjoni fil-Kumitat Konġunt mingħajr
deċiżjoni ulterjuri tal-Kunsill.
Artikolu 2
Wara l-adozzjoni tagħha,
id-Deċiżjoni tal-Kumitat Konpunt għandha tiġi ppubblikata
f’Il-Ġurnal Uffiċjali tal-Unjoni Ewropea.
Artikolu 3
Din
id-Deċiżjoni għandha ssir effettiva fil-jum tal-adozzjoni
tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 54, 26.2.2013, p. 4.
[2]               ĠU L 54, 26.2.2013, p. 3.
[3]               ĠU L 54, 26.2.2013, p. 4.
[4]               Id-Deċiżjoni tal-Kunsill 2013/94/UE tas-26 ta’
Marzu 2012 dwar il-konklużjoni tal-Konvenzjoni Reġjonali dwar
ir-regoli preferenzjali tal-oriġini pan-Ewro-Mediterranji (ĠU
L 54, 26.2.2013, p. 3).
Abbozz
Id-Deċiżjoni Nru 1/2014 tal-Kumitat Konġunt
tal-Konvenzjoni Reġjonali dwar ir-regoli preferenzjali tal-oriġini
pan-Ewro-Mediterranji
ta’ 
rigward l-adozzjoni tar-regoli ta’ proċedura tiegħu
IL-KUMITAT
KONĠUNT,
Wara li kkunsidra
l-Konvenzjoni Reġjonali dwar ir-regoli preferenzjali tal-oriġini
pan-Ewro-Mediterranji, b’mod partikolari l- Artikolu 3 tagħha,
Billi:
(1)        Il-Konvenzjoni Reġjonali dwar ir-regoli preferenzjali
tal-oriġini pan-Ewro-Mediterranji ("il-Konvenzjoni") daħlet
fis-seħħ fl-1 ta’ Diċembru 2012.
(2)        L-Artikolu 3(1) tal-Konvenzjoni stabbilixxa Kumitat
Konġunt li fih kull Parti Kontraenti tkun irrappreżentata.
(3)        Skont l-Artikolu 3(4) tal-Konvenzjoni, il-Kumitat
Konġunt jadotta r-regoli ta' proċedura tiegħu stess. 
ADOTTA DIN
ID-DEĊIŻJONI:
Artikolu Uniku
Ir-Regoli ta’ Proċedura tal-Kumitat
Konġunt tal-Konvenzjoni Reġjonali dwar ir-regoli preferenzjali
tal-oriġini pan-Ewro-Mediterranji, kif stabbiliti fl-Anness I ta' din
id-Deċiżjoni, huma b’dan adottati.
Magħmul
fi Brussell
                                                                       Għall-Kumitat
Konġunt
                                                                       Il-President
Anness
Ir-regoli ta' proċedura
tal-Kumitat Konġunt
stabbiliti bil-Konvenzjoni Reġjonali dwar ir-regoli preferenzjali
tal-oriġini pan-Ewro-Mediterranji
Artikolu 1
Konfigurazzjoni
1.         Il-Kumitat
Konġunt (minn hawn 'il quddiem imsejjaħ "il-kumitat") ikun
magħmul minn rappreżentanti ta’:
–                        
il-Partijiet Kontraenti msemmija
fl-Artikolu 1(3) tal-Konvenzjoni Reġjonali dwar ir-regoli
preferenzjali tal-oriġini pan-Ewro-Mediterranji (minn hawn 'il quddiem
“il-Konvenzjoni”) li għalihom daħlet fis-seħħ
il-Konvenzjoni, u
–                        
il-Partijiet Kontraenti effettivament aderenti
mal-Konvenzjoni skont l-Artikolu 5(6) tal-Konvenzjoni,
minn hawn 'il
quddiem imsejħin "il-Partijiet Kontraenti li għalihom
daħlet fis-seħħ il-Konvenzjoni”.
Il-Partijiet
Kontraenti li għalihom daħlet fis-seħħ il-Konvenzjoni
jkollhom id-drittijiet tal-vot. Huma jkollhom vot wieħed għal kull
Parti Kontraenti.
2.         Il-Partijiet
Kontraenti msemmija fl-Artikolu 1(3) tal-Konvenzjoni li għalihom
il-Konvenzjoni ma tkunx għadha daħlet fis-seħħ u l-pajjiżi
terzi mistiedna mill-kumitat sabiex jaderixxu mal-Konvenzjoni skont
l-Artikolu 5(9), ikollhom l-istatus ta’ osservaturi fil-kumitat.
Dawn il-Partijiet
Kontraenti, minn hawn 'il quddiem imsejħa "l-Partijiet Kontraenti bi status
ta’ osservatur", ma jkollhomx id-drittijiet tal-vot. Madankollu huma
jistgħu jipparteċipaw b'mod attiv fil-forum ta’ diskussjoni
tal-Kumitat, kif ukoll iressqu proposti.
3.         Is-Segretarjati
tal-Assoċjazzjoni Ewropea tal-Kummerċ Ħieles (EFTA), tal-Ftehim
Agadir u tal-Assoċjazzjoni tal-Kummerċ Ħieles tal-Ewropa
Ċentrali (CEFTA) jkollhom ukoll status ta’ osservatur fil-Kumitat.
Jekk ikun
meħtieġ, il-Kumitat jista’ jiddeċiedi li jistieden aktar
osservaturi fuq bażi ad hoc, jekk l-ebda Parti Kontraenti ma
toġġezzjona.
L-osservaturi
msemmija fl-ewwel u fit-tieni subparagrafu ma jkollhomx id-drittijiet tal-vot;
madankollu huma jistgħu jipparteċipaw b'mod attiv fil-forum ta’
diskussjoni tal-Kumitat, kif ukoll iressqu proposti.
4.         Qabel
kull laqgħa tal-Kumitat, il-membri tal-kumitat imsemmija fil-paragrafi
minn wieħed sa tlieta (minn hawn 'il quddiem imsejħin “il-membri
tal-Kumitat”) jinfurmaw lis-Segretarjat bil-miktub dwar il-konfigurazzjoni
tad-delegazzjoni tagħhom. L-għadd ta’ delegati, bħala regola
ġenerali, ikunu limitati għal tliet delegati għal kull
delegazzjoni. Kull tibdila fil-konfigurazzjoni tiġi nnotifikata bil-miktub
lis-segretarjat mhux aktar tard minn sebat ijiem tal-kalendarju qabel
il-laqgħa.
Artikolu 2
Presidenza
Il-Kumitat ikun
ippresedut minn rappreżentant tal-Kummissjoni Ewropea (minn hawn 'il
quddiem imsejħa "il-Kummissjoni").
Artikolu 3
Segretarjat
Il-Kummissjoni
tagħti s-servizz ta' segretarjat lill-kumitat u, jekk ikun
meħtieġ, lis-sottokumitati u lill-gruppi ta’ ħidma maħluqa
skont l-Artikolu 13.
Artikolu 4
Korrispondenza
1.         Il-korrispondenza marbuta
mal-kumitat tintbagħat lill-Kummissjoni, għall-attenzjoni
tal-President tal-kumitat, fil-prinċipju permezz ta’ mezzi
elettroniċi.
2.         Il-korrispondenza
għall-membri tal-kumitat tiġi ppreżentata lilhom
mis-segretarjat, fil-prinċipju permezz ta’ mezzi elettroniċi.
Artikolu 5
Laqgħat
1.         Il-laqgħat
tal-kumitat jissejħu mill-President, jew bl-inizjattiva tal-President
stess, jew wara talba għal dan ta’ xi Parti Kontraenti.
2.         Il-laqgħat
isiru fi Brussell jew, jekk l-ebda Parti Kontraenti ma toġġezzjona,
f'xi lokalità oħra.
3.         Il-President
jagħmel dak kollu li hu possibbli biex jevita li l-laqgħat
jissejħu waqt il-festi pubbliċi ta’ xi Parti Kontraenti. Għal
dan l-għan, sal-aħħar ta’ kull sena kalendarja, dawk
il-Partijiet Kontraenti li jixtiequ, jikkomunikaw id-dati tal-btajjel
uffiċjali tagħhom għas-sena suċċessiva
lis-Segretarjat.
4.         L-istediniet
għal laqgħa jintbagħtu lill-membri kollha tal-kumitat mill-inqas
xahar qabel il-laqgħa.
5.         Dejjem
jekk il-Kumitat ma jiddeċidix mod ieħor, il-laqgħat tiegħu
ma jkunux pubbliċi.
Artikolu 6
Aġenda
1.         Il-President
ifassal l-aġenda provviżorja ta’ kull laqgħa.
2.         L-aġenda
provviżorja tintbagħat lill-membri kollha tal-kumitat,
fil-prinċipju, l-aktar tard, sa xahar qabel il-laqgħa.
3.         Punti
addizzjonali jistgħu jiddaħħlu mal-punti ewlenin tal-aġenda
jekk jitressqu quddiem il-President sa mhux aktar tard minn 15-il jum
tal-kalendarju qabel il-laqgħa. Punti addizzjonali jistgħu
jiddaħħlu fl-aġenda provviżorja bħala
“ħwejjeġ oħra” jekk jitressqu qabel mal-aġenda tiġi
adottata.
4.         L-aġenda
tiġi adottata mill-kumitat fil-bidu ta’ kull laqgħa, jekk l-ebda
Parti Kontraenti ma toġġezzjona.
Artikolu 7
Minuti
1.         Il-minuti
ta' kull laqgħa jitħejjew fir-responsabbiltà tal-President. Il-minuti
jindikaw ir-rakkomandazzjonijiet u l-konklużjonijiet tal-kumitat
fir-rigward ta’ kull punt fl-aġenda, u jkun fihom, fil-forma ta' annessi
mal-minuti, id-dokumenti ppreżentati fil-laqgħa u lista
tal-parteċipanti.
2.         Il-President
jibgħat mingħajr dewmien l-abbozz tal-minuti lill-membri tal-kumitat,
u mhux aktar tard minn xahar wara l-laqgħa.
Il-membri tal-Kumitat jibagħtu bil-miktub lill-President kull
kumment li jista’ jkollhom dwar l-abbozz tal-minuti sa mhux aktar tard minn
xahar wara li dan ikun ntbagħat lilhom. Jekk ikun hemm xi nuqqas ta' qbil,
il-kwistjoni tiġi diskussa mill-kumitat. Jekk ikun għad hemm nuqqas
ta’ qbil, il-kummenti rilevanti jiġu annessi mal-minuti
tal-aħħar.
Artikolu 8
L-implimentazzjoni u s-soluzzjoni
għat-tilwim
1.         Il-Partijiet
Kontraenti li għalihom il-Konvenzjoni tkun daħlet fis-seħħ
jaqsmu l-fehmiet tagħhom dwar l-esperjenzi u l-problemi li nqalgħu
waqt l-implimentazzjoni u l-applikazzjoni tal-Konvenzjoni.
2.         Skont
l-Artikolu 33 tal-Appendiċi 1 tal-Konvenzjoni, il-kumitat ifittex
soluzzjoni aċċettabbli għal kulħadd rigward it-tilwim li
jinqala' dwar l-interpretazzjoni tal-Konvenzjoni.
Artikolu 9
L-amministrazzjoni tal-Konvenzjoni
1.         Il-Partijiet
Kontraenti li għalihom il-Konvenzjoni tkun daħlet fis-seħħ
jinnotifikaw lill-Kumitat dwar ftehimiet ta' kummerċ ħieles
milħuqa bejniethom li jirreferu għall-Konvenzjoni, u jinfurmaw
lis-Segretarjat dwar id-data minn meta l-Konvenzjoni tibda tapplika fir-rigward
ta’ dawn il-ftehimiet ta’ kummerċ ħieles. 
Is-Segretarjat
jieħu l-passi meħtieġa sabiex jiġu ppublikati avviżi
f'il-Ġurnal Uffiċjali tal-Unjoni Ewropea li juru li hemm
ir-rekwiżiti meħtieġa sabiex tiġi applikata
l-akkumulazzjoni.
2.         Il-Partijiet
Kontraenti li għalihom daħlet fis-seħħ il-Konvenzjoni
jinfurmaw lill-kumitat dwar xi emendi, fil-ftehimiet ta’ kummerċ
ħieles ta' bejn il-Partijiet Kontraenti, li jistgħu jaffettwaw
il-kundizzjonijiet għall-applikazzjoni tal-akkumulazzjoni djagonali.
Artikolu 10
L-adeżjoni ta' Partijiet
Kontraenti ġodda
1.         Il-Kumitat
jikkunsidra talbiet bil-miktub għall-adeżjoni minn pajjiż terz
li jiġu sottomessi mid-depożitarju, bħala regola prinċipali
fil-laqgħa ta' wara li jkun irċieva t-talba speċifika. 
2.         Il-Kumitat
jieħu inkonsiderazzjoni jekk għandhomx jiġu previsti
arranġamenti tranżitorji sakemm jiġu konklużi l-ftehimiet
ta’ kummerċ ħieles bejn il-Parti Kontraenti aderenti ma’ Partijiet
Kontraenti oħra, b’mod partikolari sabiex jiġu evitati
inċertezzi rigward l-akkumulazzjoni mal-Parti Kontraenti aderenti.
Artikolu 11
Emendi għar-Regoli ta'
Proċedura u l-Konvenzjoni
1.         Ir-regoli
ta’ proċedura tal-kumitat jistgħu jiġu rieżaminati fuq
talba ta’ kull Parti Kontraenti li għaliha tkun daħlet
fis-seħħ il-Konvenzjoni.
2.         Jekk
dispożizzjoni speċjali msemmija fl-Appendiċi II
tal-Konvenzjoni tiġi emendata mill-Partijiet Kontraenti kkonċernati,
jew jekk din id-dispożizzjoni speċjali tiġi adottata minn
żewġ Partijiet Kontraenti, dik tal-aħħar tipprokura
lis-Segretarjat bl-emenda applikabbli.
3.         Is-segretarjat
jikkomunika l-emendi adottati mill-kumitat fil-Konvenzjoni kif ukoll
fl-Appendiċi tagħha lid-depożitarju u lill-Partijiet Kontraenti.
Artikolu 12
Deċiżjonijiet u
Rakkomandazzjonijiet 
1.         Id-deċiżjonijiet
u r-rakkomandazzjonijiet jiġu adottati permezz ta’ vot mill-Partijiet
Kontraenti li għalihom il-Konvenzjoni tkun daħlet fis-seħħ,
li jkunu preżenti jew irrappreżentati fil-laqgħa tal-Kumitat.
Il-kworum huwa ta' mill-inqas 2/3 tal-Partijiet Kontraenti li għalihom
tkun daħlet fis-seħħ il-Konvenzjoni.
L-astensjonijiet
ma jżommux lill-kumitat milli jadotta atti li jeħtieġu
unanimità.
Parti Kontraenti
li għaliha tkun daħlet fis-seħħ il-Konvenzjoni tista’
tirrappreżenta mhux aktar minn Parti Kontraenti oħra li għaliha
l-Konvenzjoni tkun daħlet fis-seħħ. Il-Parti Kontraenti li tkun
qed tiġi rrappreżentata tgħarraf lill-President dwar dan
bil-miktub qabel il-laqgħa.
Il-Partijiet
Kontraenti li għalihom tkun daħlet fis-seħħ il-Konvenzjoni
jikkunsidraw bl-akbar reqqa l-opinjonijiet mqajma mill-Partijiet Kontraenti
bl-istatus ta’ osservatur.
2.         Id-deċiżjonijiet
u r-rakkomandazzjonijiet tal-kumitat jkollhom numru, data tal-adozzjoni u titlu
li jirreferi għall-kontenut tagħhom.
3.         Kull
Parti Kontraenti tista’ tippubblika fil-lingwa/lingwi uffiċjali
rispettiva/rispettivi tagħha u fil-ġurnal(i) uffiċjali, u
f’konformità mar-regoli interni tagħha d-deċiżjonijiet u
r-rakkomandazzjonijiet adottati mill-Kumitat.
4.         Meta
kwistjoni tkun urġenti u ma tkunx tista' tissejjaħ laqgħa,
il-Kumitat jista’ jadotta d-deċiżjonijiet tiegħu jew
jagħmel ir-rakkomandazzjonijiet tiegħu skont proċedura
bil-miktub, jekk il-Partijiet Kontraenti li għalihom tkun daħlet
fis-seħħ il-Konvenzjoni jaqblu dwar dan. Il-paragrafu 1 japplika
għal din il-proċedura bil-miktub.
Il-President,
b'mod partikulari, jista' juża l-proċedura bil-miktub biex jikseb
l-approvazzjoni tal-kumitat meta l-abbozz ta' deċiżjoni jew ta'
rakkomandazzjoni jkun diġà ġie diskuss waqt laqgħa tal-kumitat.
F’dan
il-każ, il-President idawwar għall-approvazzjoni l-abbozz propost
tad-deċiżjoni jew tar-rakkomandazzjoni, u jistipula limitu ta’
żmien, skont kemm tkun urġenti l-kwistjoni, sa meta għandhom
jitressqu l-kummenti u l-pożizzjonijiet.
Il-Partijiet
Kontraenti li għalihom tkun daħlet fis-seħħ il-Konvenzjoni
jinnotifikaw lis-Segretarjat, fil-limitu tal-ħin stabbilit, dwar il-ftehim
jew in-nuqqas ta’ ftehim tagħhom marbut mal-adozzjoni
tad-deċiżjoni jew tar-rakkomandazzjoni applikabbli. Kull Parti
Kontraenti li għaliha tkun daħlet fis-seħħ il-Konvenzjoni,
li ma topponix l-abbozz tad-deċiżjoni jew tar-rakkomandazzjoni qabel
ma jiskadi dan il-limitu taż-żmien titqies li b’mod taċitu
qablet mal-abbozz propost tad-deċiżjoni jew tar-rakkomandazzjoni.
Il-President
jgħarraf minnufih lill-Partijiet Kontraenti dwar l-eżitu
tal-proċedura bil-miktub, u mhux aktar tard minn 14-il jum tal-kalendarju
wara li jiskadi l-limitu taż-żmien.
Artikolu 13
Is-Sottokumitati u l-Gruppi ta'
Ħidma
1.         Sottokumitat
jew grupp ta’ ħidma stabbilit skont l- Artikolu 3(5) tal-Konvenzjoni
jista’ jagħmel rakkomandazzjonijiet, iħejji deċiżjonijiet u
jwettaq kull kompitu ieħor li l-kumitat jiddelegalu.
2.         Is-Sottokumitati
u l-gruppi ta’ ħidma jirrapportaw regolarment lill-kumitat, u mill-inqas
darba fix-xahar qabel kull laqgħa tal-Kumitat.
3.         Il-Partijiet
Kontraenti bi status ta’ osservatur u bħala osservaturi kif
imsemmija fl-Artikolu 1(3) jistgħu jkunu rrappreżentati
bl-istess status ta’ osservatur f'kull sottokumitat jew grupp ta’
ħidma.
Artikolu 14
Lingwa uffiċjali
1.         Il-lingwi
ta’ ħidma tal-kumitat jkunu l-Ingliż u l-Franċiż.
2.         L-abbozz
tad-deċiżjonijiet ippreżentat lill-kumitat ikun kemm
bl-Ingliż u kemm bil-Franċiż.
Artikolu 15
Id-dħul fis-seħħ
Dawn ir-regoli
ta' proċedura jidħlu fis-seħħ dakinhar li jiġu
adottati.